For første gang bliver danske soldater nu direkte beskyldt for at have udført tortur og overgreb på samt anden umenneskelig og nedværdigende behandling af irakiske civile under de danske styrkers udstationering i Irak.

Advokat Christian Harlang afleverer i morgen en stævning af Forsvarsministeriet til byretten i København, hvoraf det fremgår, at ministeriet er ansvarlig for en række overtrædelser af Den Europæiske Menneskerettighedskonvention og FNs Torturkonvention, som de danske styrker foretog i Irak i 2004 og 2006.

»Der er en sag fra 2004 og to sager i 2006 i det danske militære ansvarsområde ved Basra«, siger Christian Harlang.